**การจัดการน้ำท่วมน้ำแล้งในลุ่มน้ำย่อยคลองหอยโข่ง จังหวัดสงขลา**

**บทคัดย่อ (Abstract)**

การเปลี่ยนแปลงของภูมิอากาศและระบบนิเวศลุ่มน้ำย่อยคลองหอยโข่ง (คลองจำไหรและคลองหลา) ซึ่งมีเนื้อที่รวม 274 ตร กม คิดเป็นร้อยละ 3.71 ของพื้นที่จังหวัดสงขลา ก่อให้เกิดปัญหาภาวะน้ำท่วมน้ำแล้งในพื้นที่และสัมพันธ์กับการเกิดน้ำท่วมในอำเภอหาดใหญ่ บทความนี้นำเสนอสถานการณ์น้ำท่วมน้ำแล้งในลุ่มน้ำย่อยคลองหอยโข่ง การจัดการน้ำและข้อจำกัดต่างๆ รวมถึงแนวทางการจัดการน้ำท่วมน้ำแล้งโดยการมีส่วนร่วมของชุมชนและหน่วยงานที่เกี่ยวข้อง การวิจัยนี้ใช้การศึกษาเชิงคุณภาพและการเชิงสำรวจพื้นที่ โดยเป็นการร่วมศึกษาระหว่างทีมนักวิชาการกับทีมวิจัยชาวบ้าน ผลการศึกษาพบว่า ปีนี้ (2559) เกิดภาวะน้ำแล้งที่รุนแรง ปริมาณน้ำฝนน้อยมีปริมาณ 1,393.4 ม.ม./ปี (เฉลี่ย 1704 ม.ม./ปี) ก่อให้เกิดปัญหาภาวะน้ำแล้งนานถึง 8-9 เดือน เกิดปัญหาทั้งน้ำใช้อุปโภคบริโภค น้ำเพื่อการเกษตร และน้ำใช้ของหน่วยงานในพื้นที่ การศึกษาด้านชุมชนและการเปลี่ยนแปลงการใช้ที่ดิน พบว่า เดิมมีชุมชนอยู่กับป่าในที่สูง (คนต่างถิ่นมารับจ้างทำไม้) และอยู่ที่ลุ่มทำนา ใช้น้ำจากลำคลองเป็นหลัก หลังจากพื้นที่มีการพัฒนาขึ้นในช่วงตั้งแต่ปี 2520 มีการสร้างอ่างเก็บน้ำ หน่วยงานต่างๆ และสนามบิน เกิดการเปลี่ยนแปลงที่สำคัญ คือการเปลี่ยนจากป่าธรรมชาติเป็นป่ายางเชิงเดี่ยวร้อยละ 71 ของพื้นที่ทั้งหมด ในปี 2545 และในช่วงปี 2555 พื้นที่นาข้าวลดลงเหลือร้อยละ 5.2 เปอร์เซ็นต์ (จากร้อยละ 13 ในปี 2535) ด้วยปัจจัยการขาดแคลนน้ำสำหรับการทำนา ราคายางที่มีดี และการขุดลอกคลองธรรมชาติ (คลองจำไหรส่วนปลายน้ำ) ให้กลายเป็นคลองระบายน้ำท่วมขนาดใหญ่ทั้งฝั่งซ้ายและฝั่งขวา (จากวัดโคกเหรียง) ส่งผลให้คลองสายหลักนี้กักเก็บน้ำน้อยลง และเกิดการเสื่อมสภาพไปอย่างถาวรของพื้นที่พรุ หรือพื้นที่ซับน้ำ เช่น ปลักดองเต่า และพรุขวางหวัน หรือแก้มลิงธรรมชาติ ที่เคยเป็นบึงปลาน้ำจืดที่มีขนาดใหญ่ ด้านการบริหารจัดการน้ำในอำเภอคลองหอยโข่งนั้น ลุ่มน้ำย่อยมีอ่างเก็บน้ำสองแห่ง มีคลองชลประทานเป็นองค์ประกอบหลักในการจัดการน้ำ และมีการใช้น้ำจากคลองธรรมชาติของชาวบ้านที่มีฝายเป็นเครื่องมือหลัก จากการสำรวจพบว่าในปีนี้ด้วยเหตุน้ำแล้งรุนแรงได้กระทบการจัดการน้ำทั้งสองระบบ ปริมาณน้ำจากอ่างเก็บน้ำนั้นมีน้อยมาก จัดสรรได้อย่างจำกัดมาก ในส่วนระบบคลองธรรมชาติ เมื่อขาดฝนจะได้รับผลกระทบหนัก ชาวบ้านขาดแคลนน้ำสำหรับสวนพืชผัก ระดับน้ำในบ่อน้ำตื้นที่ลดลง ระบบประปาหมู่บ้านก็เช่นกัน การศึกษาเรื่องฝายและสิ่งกีดขวางทำให้เกิดน้ำท่วมน้ำแล้งนั้น พบว่า รูปแบบฝายที่พบ แยกเป็นกลุ่มได้หลายประเภท อาทิ นบดิน ฝายคอนกรีตสร้างโดยชาวบ้านและทหาร ฝายคอนกรีตสร้างโดยชาวบ้าน ฝายคอนกรีตสร้างหน่วยงานราชการ ฝายคอนกรีตน้ำล้นโดยชลประทาน ฝายล้อยาง ฝายกระสอบทรายและไม่ไผ้ และฝายมีชีวิต ในคลองจำไหร มีฝาย 20 ตัว ยังใช้การได้ดี และจำนวน 4 ฝายที่ต้องซ่อมแซม ส่วนคลองหลา มีฝาย 10 ตัว ยังใช้การได้ดี และจำนวน 4 ฝายที่ต้องซ่อมแซม บางส่วนเป็นฝายที่พังไปแล้ว ปัจจุบันมีความพยายามที่จะสร้างฝายเพิ่มขึ้นเพื่อกักเก็บน้ำได้มากยิ่งขึ้น น่าสนใจที่ว่าทีมชาวบ้านคลองหลาจะนิยมสร้างฝายมีชีวิต ส่วนทีมชาวบ้านคลองจำไหรนิยมสร้างฝายคอนกรีต สำหรับปัญหาสิ่งกีดขวางทางน้ำนั้น ได้แก่ การทำประตูน้ำกั้นคลองจำไหรเพื่อส่งน้ำเข้าสู่ระบบคลองชลประทาน แต่ไม่น้ำปล่อยลงสู่คลองธรรมชาติ และที่จุดตัดกันไม่มีท่อลอดระหว่างคลองชลประทานกับคลองธรรมชาติและคลองไส้ไก่ และบางจุดทำท่อลอดไว้เล็กเกินปริมาณน้ำในหน้าฝน เมื่อนำผลการศึกษามาหารือร่วมกันหน่วยงานที่เกี่ยวข้องนั้น พบว่า มีข้อเสนอให้มีการแลกเปลี่ยนข้อมูลการใช้น้ำทุกภาคส่วนอื่นๆ เพื่อให้เกิดการบริหารจัดการน้ำร่วมกันที่มีประสิทธิภาพมากขึ้น โดยเฉพาะภาวะที่มีน้ำจำกัด ที่เห็นไปในทางเดียวกันคือ การกักเก็บน้ำโดยสร้างฝายและสระน้ำเพิ่มขึ้น หน่วยงานขนาดใหญ่ขุดสระขนาดใหญ่เพื่อสำรองน้ำใช้ฉุกเฉิน สำหรับท้องถิ่น อบต.คลองหลา ได้ดำเนินการนำร่องไปแล้ว และการหาแนวทางการเพิ่มน้ำในอ่างเก็บน้ำทั้งสองแห่ง นอกจากนี้ยังมีเรื่องการซ่อมแซมระบบชลประทาน และกลุ่มชาวนาตำบลโคกม่วงจะพัฒนาการใช้น้ำจากทั้งสองระบบ ได้แก่ การฟื้นฟูระบบคลองธรรมชาติ-คลองไส้ไก่ และประสานงานสำนักชลประทานในการส่งน้ำมายังที่นา เป็นต้น การสำรวจพื้นที่อีกครั้งในปี 2563 พบว่าทีมชาวบ้านยังคงดำเนินการอย่างต่อเนื่อง ฝายมีชีวิตในคลองหลา ทั้งฝายเดิมและฝายที่สนับสนุนจาก อบต. เพิ่มขึ้นเป็น 8 แห่ง บางฝายควรได้รับการซ่อมแซม ขณะนี้ อบต. กำลังสนใจเรื่องการดูแลและพัฒนาคลองหลาตลอดทั้งสาย ส่วนกลุ่มชาวบ้านโคกม่วง คลองจำไหร ร่วมมือกับสำนักงานชลประทานสามารถฟื้นฟูนาขึ้นมาได้ประมาณพันไร่ ด้วยการแก้ไขที่จุดปัญหาและพัฒนาระบบน้ำร่วมระหว่างคลองธรรมชาติและคลองชลประทาน กลายเป็นแหล่งเรียนรู้ดูงานของการฟื้นฟูนาร้าง

คำสำคัญ: น้ำท่วมน้ำแล้ง คลองหอยโข่ง การปรับตัว